KOMISSION KERTOMUS EUROOPAN PARLAMENTILLE JA NEUVOSTOLLE

terrorismin rahoituksen jäljittämisohjelmaa varten tapahtuvaa rahaliikenteen sanomanvälitystietojen käsittelyä ja siirtämistä Euroopan unionista Yhdysvaltoihin koskevan Euroopan unionin ja Amerikan yhdysvaltojen välisen sopimuksen täytäntöönpanon yhteisestä tarkastelusta

Euroopan unionin ja Amerikan yhdysvaltojen välinen sopimus rahaliikenteen sanomanvälitystietojen käsittelystä ja siirtämisestä Euroopan unionista Yhdysvaltoihin terrorismin rahoituksen jäljittämisohjelman (TFTP) tarkoituksiin tuli voimaan 1. elokuuta 2010.

Menettelyihin liittyvät näkökohdat

Sopimuksen 13 artiklassa määrätään, että Euroopan unionin ja Yhdysvaltojen tarkasteluvaltuuskunnat tarkastelevat yhdessä säännöllisin väliajoin suoja- ja valvontatoimia sekä vastavuoroisuutta koskevia määräyksiä. Tarkasteluvaltuuskunnissa ovat edustettuina Euroopan komissio, Yhdysvaltojen valtiovarainministeriö sekä kaksi EU:n jäsenvaltioiden tietosuojaviranomaista. Lisäksi niihin voi kuulua turvallisuus- ja tietosuoja-asiantuntijoita sekä henkilöitä, joilla on oikeudellista kokemusta.

Tämä kertomus koskee neljättä sopimuksen voimaantulon jälkeen toteutettua sopimuksen yhteistä tarkastelua ja kattaa 22 kuukauden ajanjakson 1. maaliskuuta 2014 ja 31. joulukuuta 2015 välillä. Helmikuussa 2011 toteutettu sopimuksen ensimmäinen yhteinen tarkastelu kattoi ensimmäiset kuusi kuukautta sopimuksen voimaantulosta (1. elokuuta 2010 – 31. tammikuuta 2011) ja lokakuussa 2012 toteutettu toinen yhteinen tarkastelu kattoi seuraavat 20 kuukautta (1. helmikuuta 2011 – 30. syyskuuta 2012). Huhtikuussa 2014 toteutettu kolmas yhteinen tarkastelu kattoi 17 kuukauden ajanjakson (1. lokakuuta 2012 – 28. helmikuuta 2014). Komissio antoi 27. marraskuuta 2013 tiedonannon Euroopan komission ja Yhdysvaltojen valtiovarainministeriön yhteisestä kertomuksesta, jossa tarkastellaan toimitettujen TFTP-tietojen hyödyllisyyttä sopimuksen 6 artiklan 6 kohdan nojalla.

Sopimuksen 13 artiklan 3 kohdan mukaisesti Euroopan unionia edusti tarkastelussa Euroopan komissio ja Yhdysvaltoja Yhdysvaltojen valtiovarainministeriö. EU:n tarkasteluvaltuuskunnan puheenjohtajana toimi johtava komission virkamies ja siihen kuului yhteensä kaksi komission henkilöstön jäsentä, kahden tietosuojaviranomaisen edustajat sekä Eurojustin oikeudellinen asiantuntija.

Neljäs yhteinen tarkastelu toteutettiin kahdessa vaiheessa: 1. maaliskuuta 2016 Haagissa Europolin tiloissa ja 15. ja 16. maaliskuuta 2016 Washingtonissa Yhdysvaltojen valtiovarainministeriössä, jäljempänä ᾽valtiovarainministeriö᾽.

Kertomus perustuu valtiovarainministeriön kirjallisiin vastauksiin, jotka se antoi ennen tarkastelua lähetettyyn EU:n kyselylomakkeeseen, valtiovarainministeriön henkilöstön kanssa käytyihin keskusteluihin sekä muihin julkisesti saatavilla oleviin valtiovarainministeriön asiakirjoihin. Lisäksi käytettiin tietoja, jotka Europolin henkilöstö toimitti tarkastelun aikana, ja otettiin huomioon Europolin yhteisen valvontaviranomaisen syyskuun 2015 tarkastuskertomus. Käytettävissä olevien tietojen täydentämiseksi komissio tapasi myös nimetyn palveluntarjoajan ja sai siltä tietoja.

Suositukset ja päätelmät

Valtiovarainministeriöltä, Europolilta, nimetyltä palveluntarjoajalta ja riippumattomilta valvojilta saatujen tietojen ja selitysten, asiaa koskevien asiakirjojen tarkistamisen ja TFTP-tiedoista tehtyjen hakujen edustavan näytteen perusteella komissio katsoo, että sopimus ja siihen sisältyvät suoja- ja valvontatoimet on pantu asianmukaisesti täytäntöön ja että valtionvarainministeriö on noudattanut kolmannen yhteisen tarkastelun päätelmiä. Komissio on erityisen tyytyväinen tiedonsaantioikeutta koskevaa 15 artiklaa koskevien keskustelujen tuloksiin sekä siihen, miten valtiovarainministeriö arvioi valikoitujen tietojen säilyttämisen tarvetta sopimuksen 6 artiklan 7 kohdan tarkoittamalla tavalla.

Europol toteuttaa tarkastustehtäväänsä 4 artiklaa täysimääräisesti noudattaen valtiovarainministeriöltä saatujen yksityiskohtaisten ja säännöllisesti päivitettävien lisäasiakirjojen perusteella. Valvontamekanismi toimii sujuvasti ja vaikuttavasti sen varmistamiseksi, että tietojenkäsittely täyttää 5 artiklassa säädetyt edellytykset. Kaikki valikoimattomat tiedot poistetaan puolivuosittain, jotta voidaan varmistaa, että kaikki tällaiset tiedot poistetaan viimeistään viiden vuoden kuluttua niiden vastaanottamisesta sopimuksen 6 artiklan 4 kohdan mukaisesti. Valtiovarainministeriön suorittama valikoimattomien tietojen säännöllinen arviointi sisältää arvion tietojen säilytysajoista. Valtiovarainministeriön verkkosivustolla on asianmukaista tietoa tietojen oikaisuprosessista.

Menettelyjen parantamiseksi edelleen komissio ehdottaa, että jäsenvaltiot harkitsevat säännöllisen palautteen antamista valtiovarainministeriöltä saaduista TFTP-tiedoista, mikä voisi parantaa 9 ja 10 artiklan mukaisesti vaihdettavien tietojen laatua ja määrää. Komissio myös kannustaa Europolia jatkamaan TFTP:n aktiivista tunnetuksi tekemistä ja tukemaan jäsenvaltioita, jotka pyytävät siltä neuvoja 10 artiklan mukaisten pyyntöjen laatimiseen. On tärkeää, että Europol täyttää edelleen 4 artiklan mukaisen tarkastustehtävänsä yhtä perusteellisesti ja riippumattomasti kuten tähänkin asti.

Tarkastelun yhteydessä valtiovarainministeriö vahvisti kirjallisesti vuoden 2013 kuulemisissa annettujen vakuutusten pätevyyden. Se totesi, että TFTP-sopimuksen tultua voimaan elokuussa 2010 Yhdysvaltojen hallitus, mukaan lukien sen kaikki ministeriöt ja elimet, on kerännyt ainoastaan TFTP-sopimuksessa sallittuja rahaliikennetietoja EU:n nimetyltä palveluntarjoajalta. Valtiovarainministeriö totesi myös, että kyseisenä aikana Yhdysvaltojen hallitus on esittänyt EU:n nimetylle palveluntarjoajalle tai Yhdysvaltojen nimetylle palveluntarjoajalle ainoastaan TFTP-sopimuksen 4 artiklassa sallittuja vaatimuksia EU:ssa tallennettujen tietojen antamisesta. Valtiovarainministeriö vahvisti myös, että Yhdysvallat on noudattanut ja aikoo jatkossakin noudattaa täysimääräisesti kaikkia TFTP-sopimuksen mukaisia sitoumuksiaan.

TFTP on tärkeä väline, jolla saadaan oikea-aikaisia, tarkkoja ja luotettavia tietoja terrorismin suunnitteluun ja rahoitukseen liittyvästä epäilyksenalaisesta toiminnasta. Sen avulla voidaan tunnistaa ja jäljittää terroristeja ja heidän tukiverkostojaan kaikkialla maailmassa.

Komissio pitää myönteisenä Yhdysvaltojen viranomaisten jatkuvaa lisääntynyttä avoimuutta tietojenvaihdon osalta, joka osoittaa TFTP:n merkityksen kansainvälisen terrorisminvastaisen toiminnan kannalta. TFTP-tietojen hyödyllisyyttä käsittelevään yhteiseen kertomukseen ja tähän tarkasteluun sisältyvät yksityiskohtaiset tiedot siitä, millä tavoin TFTP-tietoja voidaan käyttää ja käytetään, sekä konkreettiset esimerkit antavat huomattavaa lisätietoa TFTP:n toiminnasta ja lisäarvosta.

EU on hyötynyt TFTP:stä enemmän tämän tarkastelujakson kuin aiempien tarkastelujaksojen aikana. Joissakin tapauksissa sopimuksen nojalla toimitetut tiedot ovat olleet merkittävä tekijä terrori-iskuihin EU:n maaperällä liittyvien tutkimusten edistämisessä. Yhdysvaltojen viranomaiset ovat hyödyntäneet laajasti 9 artiklan mukaista mahdollisuutta toimittaa TFTP-tietoja oma-aloitteisesti EU:n viranomaisille. Lisäksi Europol on suorittanut ennakoivasti useita sopimuksen 10 artiklan mukaisia pyyntöjä tarkastelujakson aikana. Tämä on lisännyt EU:n viranomaisten tietoisuutta TFTP:stä, minkä seurauksena TFTP:n käyttö näiden viranomaisten keskuudessa on lisääntynyt.

Sopimuksen säännöllinen tarkastelu on välttämätöntä sen asianmukaisen täytäntöönpanon varmistamiseksi, luottamuksellisten suhteiden luomiseksi sopimuspuolten välille ja asianomaisten sidosryhmien vakuuttamiseksi TFTP-välineen hyödyllisyydestä. Komission ja valtiovarainministeriön välillä on sovittu, että seuraava yhteinen tarkastelu tehdään sopimuksen 13 artiklan mukaisesti vuoden 2018 alussa.